Klasselokalerne på flere Aalborg-gymnasier stod tirsdag tomme.

Udsigten til snestorm fik mandag flere gymnasier i Aalborg til at varsle virtuel undervisning tirsdag. Det betød, at elever og lærere kunne gennemføre tirsdagens undervisningstimer hjemme i varmen. - Vi vil selvfølgelig alle helst være ude på skolen. Det skal ikke være nogen hemmelighed. Men når det så er sagt, så er Teams et rigtig godt alternativ i forhold til at få gennemført undervisningen, siger Christian Ørslev Nielsen, der er lærer på Hasseris Gymnasium. Han underviste tirsdag 3.y i dansk hjemme fra sin lejlighed i Nørresundby. Malthe Brun Svensson er en af de elever, der tilbringer en skoledag hjemme foran computeren. - Det er okay, men ikke helt optimalt. Det er slet ikke det samme som at være på skolen, og man får ikke det samme ud af undervisningen, men man kan blive nødt til det, siger han. Elever måtte overnatte på skolen I forbindelse med snestormen 1. december 2021 strandede flere elever på Hasseris Gymnasium, hvor de var nødt til at overnatte til næste dag. Det skulle ikke gentage sig tirsdag, og derfor valgte rektor i samråd med flere andre Aalborg-gymnasier at indføre virtuel undervisning, så eleverne ikke skulle møde i skole. - Vi så en vejrudsigt, som særligt i Nordjylland så ret problematisk ud. En ting er jo, om folk kan komme i skole. En anden er, om de kan komme hjem, siger rektor Ole Droob fra Hasseris Gymnasium om baggrunden for at aflyse den fysiske undervisning. Hvad tænkte du, da du stod op i morges og så, at det måske ikke var så slemt som spået? - Det var lidt mindre, end vi havde forventet ud fra vejrudsigten. Omvendt set, så kan det nå at skifte i løbet af dagen, og vi skal stadig have folk hjem, siger Ole Droob. Gode erfaringer fra corona-tiden Både lærere og elever blev fortrolige med at gennemføre skoledage over Teams under corona-pandemien, hvor det i længere perioder ikke var muligt at samle eleverne i et fysisk klasselokale. Er onlineundervisning et bedre alternativ, end hvis nogle skulle have haft snefri, fordi de ikke kunne komme frem? - Det synes jeg virkelig, det er. Man kan sagtens gennemgå noget relevant stof på Teams, siger gymnasielærer Christian Ørslev Nielsen. Vejrudsigten afgør, om 3.y skal møde op på gymnasiet onsdag, eller om det bliver til endnu en dag med onlineundervisning. Savner man ikke at skulle kæmpe sig igennem snemasserne for at komme i skole? - Jo, det kan man godt sige. Nu har jeg ikke så langt til skole, men jeg kan godt se, hvad du mener, siger Malthe Brun Svensson.